यूं तो केजरीवाल की खास राजनीतिक पूंजी उनकी विनम्रता मानी जाती है। मीडिया के साथ उनका खास दोस्ताना व्यवहार रहा है। इसी के बलबूते उन्हें बगैर ज्यादा खर्च के सालों तक जमकर प्रचार मिला है। कांग्रेस और भाजपा जैसे राष्ट्रीय दलों की कसक यही रही है कि मीडिया ने ही केजरीवाल को ‘राजनीतिक बुलडोजर’ बना दिया है। जो कि पूरी सियासी व्यवस्था को सड़ी-गली बताकर रौंदने पर अमादा है। शुरुआती दौर में ये दोनों पार्टियां टीम केजरीवाल पर तरह-तरह से उंगलियां उठाती आई हैं। अन्ना आंदोलन के दौर में जब केजरीवाल अन्ना हजारे के सिपहसालार के रूप में काम कर रहे थे, तो आरोप लगता था कि संघ परिवार उनकी मदद कर रहा है। ताकि, कांग्रेस नेतृत्व वाली यूपीए सरकार की राजनीतिक साख को चौपट कर दिया जाए। यूं तो यह एक जमीनी सच्चाई भी रही है कि भ्रष्टाचार विरोधी अन्ना के आंदोलनों में संघ परिवार के कार्यकर्ता समर्थन के लिए जुटते रहे हैं।